Pasgetroude glanspaartjie kondig swangerskap aanAngelique en Jacques (Foto: Facebook via Angelique Gerber) ŉ Glanspaartjie, wat onlangs die knoop deurgehak het op die Eureka-wynlandgoed net buite Durbanville, het Donderdag aangekondig hulle verwag hul eersteling. Die aktrise Angelique Gerber en haar man, die rugbyspeler Jacques Potgieter, het dié nuus eksklusief aan Huisgenoot bevestig. Angelique het ook die nuus in ŉ Facebook-plasing bevestig. “Ons is ongelooflik opgewonde!” het sy aan ŉ aanhanger op Facebook gesê. Maroela Media het vroeër berig die paartjie het hul pragtige troufoto’s gedeel nadat hulle op 11 Junie getrou het. “Dit was die mees spesiale en volmaakte dag van my lewe. Alle eer gaan aan my hemelse Vader vir al die seën wat ons ervaar. Ek het werklik met my beste vriend getrou,” het sy op Facebook geskryf. Die egpaar ken mekaar al ŉ geruime tyd en is sedert Augustus 2014 in ŉ verhouding. Sy het ook vir Jacques bedank vir sy toegewyde ondersteuning. “Dankie vir die man wat jy is – altyd positief en altyd glimlaggend.” Dit is nog nie duidelik hoeveel weke die aktrise swanger is nie. Angelique kon nie vir kommentaar bereik word nie.